EUs støttekontor på asylfeltet

EUs støttekontor på asylfeltet, EASO (engelsk: European Asylum Support Office) er et EU-byrå med hovedkontor i Valletta. EASO ble opprettet i 2010 for å øke samarbeidet mellom medlemsstatene i EU i asylpolitikken, bedre implementeringen av EUs felles europeiske asylsystem (Common European Asylum System, CEAS) og støtte medlemsstater som utsettes for et særlig press på asyl- og mottakssystemet.

Historie 
Det europeiske råd ble på sitt møte i Tammerfors i 1999, enig om EUs felles europeiske asylsystem. I EUs Haag-program fra 2004 inngikk etableringen av et eget kontor. EASO ble endelig opprettet ved forordning i 2010.

Formål 
Støttekontoret skal i henhold til mandatet blant annet styrke samarbeidet mellom EU-landene på asylfeltet. Det skal bidra til å identifisere anbefalt praksis (best practices) i asylspørsmål, organisere og koordinere aktiviteter knyttet til informasjon om opprinnelsesland, støtte arbeidet med å overføre personer med beskyttelsesbehov innen EU, organisere opplæring på feltet, gi anbefalinger om videreutvikling av asylpolitikk og -lovgivning samt koordinere såkalte asylstøtteteam som består av nasjonale eksperter, som etter anmodning i kortere perioder kan bistå medlemsland som er utsatt for et særskilt press i form av høye ankomster av asylsøkere.

Organisasjon 
EASO ledes av et styre som er sammensatt av ett medlem fra hvert av EUs medlemsland og to fra Europakommisjonen. EASO ble etablert ved en forordning i 2010, som også åpnet for at EØS-landene kunne delta i samarbeidet. Hvert av EØS-landene har en observatør i styret. Det samme har FNs høykommissær for flyktninger. Styret holder vanligvis møter tre til fire ganger i året. Administrasjonen ledes av en direktør.

Referanser 

Asylstøtte
Etableringer i 2010
2010 i Europa